Vrou loop met man op leiband ná aandklok | Netwerk24
13 Januarie 2021 12:16
In Quebec, Kanada, waar een van die aanvaarbare redes om ná 20:00 in die aand op straat te wees is as jy met jou hond naby jou huis gaan stap, is 'n vrou gevang wat met haar eggenoot aan 'n leiband loop.
'n Mens moet binne 'n kilometer van jou huis wees, maar die paartjie was volgens die polisie op pad na die sakesentrum en was vasbeslote om met hul truuk weg te kom toe die polisie hulle konfronteer.
Die provinsiale regering het Saterdag die aandklokreël tussen 20:00 en 05:00 ingestel weens die Covid-19-pandemie.
Nie 'n uur later nie het die polisie wat die strate van die stad Sherbrooke gepatrolleer het, die paartjie opgemerk.
Die plaaslike polisiewoordvoerder het volgens die BBC aan die plaaslike koerant La Tribune gesê die paartjie het geensins hul samewerking gegee toe hulle deur die polisie voor stok gekry is nie.
Die vrou het glo volgehou sy volg die reël oor troeteldiere en dat sy "met haar hond stap".
Die man en vrou is elk 'n boete van CA$1 546 opgelê.
Volgens Montreal se CTVNews is 750 mense in Quebec die naweek beboet wat ná 20:00 buite hul huise betrap is.
Die aandklokreël is ingestel terwyl Covid-19-infeksies aanhou styg.
Volgens die Montreal Gazette is daar Dinsdag 1 934 nuwe gevalle in Quebec aangemeld en 47 mense is dood.